CELEX: 32021R1071
Language: bg
Date: 2021-06-29 00:00:00
Title: Регламент за изпълнение (ЕС) 2021/1071 на Комисията от 29 юни 2021 година за изменение на Регламент за изпълнение (ЕС) 2021/442 и Регламент за изпълнение (ЕС) 2021/521 относно механизма, с който по отношение на износа на определени продукти се прилага условие за представяне на разрешение за износ

30.6.2021   
               
               
                  BG
               
               
                  Официален вестник на Европейския съюз
               
               
                  L 230/28
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1071 НА КОМИСИЯТА
         от 29 юни 2021 година
         за изменение на Регламент за изпълнение (ЕС) 2021/442 и Регламент за изпълнение (ЕС) 2021/521 относно механизма, с който по отношение на износа на определени продукти се прилага условие за представяне на разрешение за износ
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (1), и по-специално член 6 от него,
         като има предвид, че:
         
                     (1)
                  
                  
                     На 30 януари 2021 г. Комисията прие Регламент за изпълнение (ЕС) 2021/111 (2), съгласно който износът на ваксини срещу COVID-19, както и на активни вещества, включително основни и оперативни клетъчни банки, използвани за производството на такива ваксини, подлежи на условие за представяне на разрешение за износ в съответствие с член 5 от Регламент (ЕС) 2015/479 за период от шест седмици. Впоследствие, на 12 март 2021 г., Комисията прие Регламент за изпълнение (ЕС) 2021/442 (3), съгласно който износът на същите продукти подлежи до 30 юни 2021 г. на условие за представяне на разрешение за износ в съответствие с член 6 от Регламент (ЕС) 2015/479.
                  
               
                     (2)
                  
                  
                     На 24 март 2021 г. Комисията прие Регламент за изпълнение (ЕС) 2021/521 (4), който въвежда като допълнителен елемент при разглеждането на искане за издаване на разрешение за износ необходимостта да се оцени това дали такова разрешение не представлява заплаха за сигурността на доставките в Съюза на стоките, обхванати от Регламент за изпълнение (ЕС) 2021/442. Със същия регламент Комисията взе решение за временно преустановяване на освобождаването на определени държави на получаване от обхвата на Регламент за изпълнение (ЕС) 2021/442.
                  
               
                     (3)
                  
                  
                     Регламент за изпълнение (ЕС) 2021/521 на Комисията беше приет съгласно член 5 от Регламент (ЕС) 2015/479 и се прилага за период от шест седмици. Впоследствие срокът на действие на въведените с посочения регламент мерки беше удължен до 30 юни 2021 г. с Регламент за изпълнение (ЕС) 2021/734 на Комисията (5).
                  
               
                     (4)
                  
                  
                     Междувременно капацитетът за производство на ваксини в Съюза се увеличи, което доведе до увеличаване на доставките на дози ваксини срещу COVID-19 в Съюза. Това доведе до ускоряване на кампанията за ваксиниране в Съюза.
                  
               
                     (5)
                  
                  
                     Тази кампания за ваксиниране обаче все още продължава и все още съществува несигурност, по-специално във връзка с появата на нови варианти на причиняващия COVID-19 вирус. Поради това продължава да е налице необходимост от прозрачност на доставките за износ и доставките в Съюза.
                  
               
                     (6)
                  
                  
                     Рискът износът да застраши изпълнението на предварителните споразумения за закупуване между Съюза и производителите на ваксини или сигурността на доставките в Съюза на ваксини срещу COVID-19 и на техните активни вещества също продължава да съществува.
                  
               
                     (7)
                  
                  
                     Поради това мерките, въведени с Регламент за изпълнение (ЕС) 2021/442 и Регламент за изпълнение (ЕС) 2021/521, следва да продължат да се прилагат до 30 септември 2021 г. Поради това посочените регламенти следва да бъдат съответно изменени.
                  
               
                     (8)
                  
                  
                     Мерките, предвидени в настоящия регламент, са в съответствие със становището на комитета, създаден с член 3, параграф 1 от Регламент (ЕС) 2015/479,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 4 от Регламент за изпълнение (ЕС) 2021/442 втората алинея се заменя със следното:
            
               „Той се прилага до 30 септември 2021 г.“.
            
         
         
            Член 2
            В член 3 от Регламент за изпълнение (ЕС) 2021/521 втората алинея се заменя със следното:
            
               „Той се прилага до 30 септември 2021 г.“.
            
         
         
            Член 3
            Настоящият регламент влиза в сила на 1 юли 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 29 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 83, 27.3.2015 г., стр. 34.
         
            (2)  Регламент за изпълнение (ЕС) 2021/111 на Комисията от 29 януари 2021 г. за извършване на износ на определени продукти при условие на представяне на разрешение за износ (OB L 31 I, 30.1.2021 г., стр. 1).
         
            (3)  Регламент за изпълнение (ЕС) 2021/442 на Комисията от 11 март 2021 г. за извършване на износ на определени продукти при условие на представяне на разрешение за износ (ОВ L 85, 12.3.2021 г., стр. 190).
         
            (4)  Регламент за изпълнение (ЕС) 2021/521 на Комисията от 24 март 2021 г. за установяване на специфични правила относно механизма, с който по отношение на износа на определени продукти се прилага условие за представяне на разрешение за износ (ОВ L 104, 25.3.2021 г., стр. 52).
         
            (5)  Регламент за изпълнение (ЕС) 2021/734 на Комисията от 5 май 2021 г. за изменение на Регламент за изпълнение (ЕС) 2021/521 за установяване на специфични правила относно механизма, с който по отношение на износа на определени продукти се прилага условие за представяне на разрешение за износ (ОВ L 158, 6.5.2021 г., стр. 13).